പുരാവസ്തുക്കളുടെ രാഷ്ട്രീയം പുരാവസ്തുക്കള് മാനവരാശിയുടെ പൊതുപൈതൃകമാണ്. ചരിത്രാതീത കാലത്തില്നിന്ന് തുടങ്ങി ചരിത്രകാലത്തിലൂടെ വര്ത്തമാനത്തിലെത്തി നില്ക്കുന്ന മനുഷ്യവംശത്തിന്റെ ചരിത്രാനുഭവങ്ങളുടെയും സാംസ്കാരിക ജീവിതത്തിന്റെയും പ്രതിനിധികളാണ് പുരാവസ്തുക്കള്. മഹാനായ അലക്സാണ്ടര് താന് കീഴടക്കിയ പ്രദേശങ്ങളിലെ അമൂല്യമായ കലാസൃഷ്ടികളും മറ്റു പുരാവസ്തുക്കളും ശേഖരിച്ച് സൂക്ഷിക്കുകയുണ്ടായി. മാത്രമല്ല, അനുഗമിച്ചിരുന്ന ചരിത്രകാരന്മാരോട് ഇവയുടെ ചരിത്രം രചിക്കാന് ആവശ്യപ്പെടുകയും ചെയ്തു. എഴുതപ്പെട്ട രേഖകളുടെ അഭാവത്തില് അക്കാലത്ത് പുരാവസ്തുക്കള് ചരിത്രരചനയ്ക്ക് അനിവാര്യമായിരുന്നു. അശോക ചക്രവര്ത്തി പടയോട്ടത്തിലും യുദ്ധങ്ങളിലും പുരാതന ക്ഷേത്രങ്ങള്, വിഹാരങ്ങള്, മറ്റു ചരിത്രപ്രാധാന്യമുള്ള വസ്തുവകകള് എന്നിവ നശിപ്പിക്കാന് പാടില്ലെന്ന കര്ശന നിര്ദേശം നല്കിയിരുന്നു. ആധുനിക കാലത്ത് ഒട്ടുമിക്ക രാഷ്ട്രവും പൊതുപൈതൃകം സംരക്ഷിക്കാനുള്ള നിയമനിര്മാണങ്ങള് നടത്തിയിട്ടുണ്ട്. ഓട്ടോമന് തുര്ക്കികള് 19ാം നൂറ്റാണ്ടില്ത്തന്നെ പുരാവസ്തുക്കളുടെ ഖനനവും കയറ്റുമതിയും നിരോധിച്ചു. യുദ്ധങ്ങളിലും പ്രാദേശിക സംഘര്ഷങ്ങളിലും പുരാവസ്തുക്കളും കലാസൃഷ്ടികളും സംരക്ഷിക്കാന് ഹേഗ് കണ്വന്ഷന് പ്രകാരം ധാരണയായിട്ടുണ്ട്. 1970ലെ യുനെസ്കോ കണ്വന്ഷന് പുരാവസ്തുക്കളുടെ കൈമാറ്റം നിരോധിച്ചിട്ടുണ്ട്. കാര്യങ്ങള് ഇങ്ങനെയൊക്കെയാണെങ്കിലും കോടിക്കണക്കിനു രൂപയുടെ അനധികൃത ഇടപാടുകളാണ് ഈ മേഖലയില് നടക്കുന്നത്. ഇന്ത്യ, ഗ്രീസ്, തുര്ക്കി, ഇറാഖ്, സിസിലി, സൈപ്രസ്, ഈജിപ്ത്, മായന് സംസ്കൃതിയുടെ കാലത്തെ പുരാവസ്തുക്കള് എന്നിവയ്ക്കാണ് അന്താരാഷ്ട്ര മാര്ക്കറ്റില് ഏറ്റവും പ്രിയം. ദക്ഷിണേന്ത്യയില് ചോള കാലഘട്ടത്തില് നിര്മിച്ച പഞ്ചലോഹ നടരാജവിഗ്രഹങ്ങള്ക്ക് യൂറോ അമേരിക്കന് മാര്ക്കറ്റില് വന് ഡിമാന്റാണ്. സൈന്ധവ ലിപി ഫലകങ്ങളും സീലുകളും വന്തോതില് കൈമാറ്റം ചെയ്യപ്പെട്ടിട്ടുണ്ട്. മായന് ഫലകങ്ങള്, പുരാതന ഗ്രീക്ക് സംസ്കൃതിയുടെ ഭാഗമായ പുരാവസ്തുക്കള്, ഈജിപ്ഷ്യന് മമ്മികള് തുടങ്ങി അന്താരാഷ്ട്ര മാര്ക്കറ്റില് കറങ്ങിത്തിരിയുന്ന പുരാവസ്തുക്കളുടെ മൂല്യം കണക്കാക്കാന് പ്രയാസമാണ്. കഴിഞ്ഞ 30 ദശകത്തിനുള്ളില് ഏഷ്യന് മേഖലയില് വന്തോതില് പുരാവസ്തുക്കള് നശിപ്പിക്കപ്പെടുകയും അമൂല്യമായ പലതും കടത്തിക്കൊണ്ടു പോകുകയും ചെയ്തു. 19962001ല് അഫ്ഗാനിസ്ഥാനിലെ ബാമിയന് ബുദ്ധപ്രതിമകള് താലിബാന് തകര്ത്തു. ബുദ്ധഹിന്ദു സംസ്കൃതിയുടെ ഭാഗമായ നിരവധി പ്രതിമകളും ക്ഷേത്രാവശിഷ്ടങ്ങളും താലിബാന് വിറ്റ് കാശാക്കി. 2014 മുതല് 2018 വരെ ഉത്തര ഇറാഖ്സിറിയ മേഖലയില് ആധിപത്യം സ്ഥാപിച്ച ഇസ്ലാമിക് സ്റ്റേറ്റ് ഇസ്ലാമിക പൂര്വചരിത്ര സ്മാരകങ്ങളല്ലാം തകര്ക്കുകയും പുരാവസ്തുക്കള് കള്ളക്കടത്തുകാര് വഴി യൂറോഅമേരിക്കന് മേഖലയിലേക്ക് എത്തിച്ച് വന്തുക നേടുകയും ചെയ്തു. അവര് പുരാതന നഗരമായ പാല്മീറ ഏറെക്കുറെ പൂര്ണമായി തകര്ത്തു. താലിബാന് ലഹരിമരുന്നായ കറുപ്പായിരുന്നു മുഖ്യവരുമാന മാര്ഗമെങ്കില് ഇസ്ലാമിക് സ്റ്റേറ്റിന് അത് പുരാവസ്തുക്കളായിരുന്നു. 2011ലെ അറബ് വസന്തത്തിനുശേഷം ഈജിപ്തില് നിരവധി ചരിത്രസ്മാരകം തകര്ക്കപ്പെട്ടു. സഖാറ, ലിഷ്ത്, പിബെ എന്നിവിടങ്ങളിലെ പിരമിഡുകളും മറ്റു ചരിത്രസ്മാരകങ്ങളും ഭാഗികമായി നശിപ്പിക്കുകയും പുരാവസ്തുക്കള് വിറ്റഴിക്കുകയും ചെയ്തു. അന്താരാഷ്ട്ര സംഘടിത കുറ്റകൃത്യസംഘങ്ങളുമായി ബന്ധമുള്ള പുരാവസ്തുവ്യാപാര സംഘത്തിന് താഴേത്തട്ടു മുതല് വേരുകളുണ്ട്. ജനങ്ങളുടെ മത സാംസ്കാരിക ജീവിതത്തിന്റെ ചിഹ്നങ്ങളായ പുരാവസ്തുക്കള് വന്വില നല്കി സ്വന്തമാക്കാന് നിരവധിപേര് രംഗത്തുണ്ട്. ഈ സാഹചര്യമാണ് കള്ളക്കടത്തുകാര്ക്കും കൃത്രിമ പുരാവസ്തു നിര്മാതാക്കള്ക്കും ചാകരയൊരുക്കുന്നത്. യൂറോപ്പില് തിരുക്കാസയും വാഗ്ദാന പേടകവും നൂറ്റാണ്ടുകളായി നിധി അന്വേഷകരുടെ ഇഷ്ടവിഷയമാണ്. കേരളത്തില് ഇതിനു സമാനമായി ചിലര് ശ്രീകൃഷ്ണന്റെ വെണ്ണക്കുടവും ചേരമാന് പെരുമാളുടെ ഭാഗപത്രവുമെല്ലാം ശേഖരിച്ചുവില്പ്പന നടത്തുന്നു. വെണ്ണക്കുടം കണ്ട വിശ്വാസികള് ദ്വാപരയുഗത്തില് എത്തിയപോലെ ആനന്ദക്കണ്ണീര് പൊഴിക്കുന്ന വീഡിയോകള് സോഷ്യല് മീഡിയകളില് പാറിപ്പറക്കുന്നുണ്ട്. വീഡിയോയില് കാണുന്ന വെണ്ണക്കുടത്തിന് ഇരുമ്ബുചട്ടയുണ്ട് എന്നതാണ് ഏറെ കൗതുകം. പഴയ തറവാടുകളിലും കൊട്ടാരങ്ങളിലും മറ്റും ഉപയോഗിച്ചിരുന്ന ഫര്ണിച്ചര് വില്പ്പനയായിരുന്നു കേരളത്തിലെ സാധാരണ പുരാവസ്തുവ്യാപാരം. ഇന്നത് പരമശിവന്റെ ത്രിശൂലം, മുരുകന്റെ വേല്, ഗാണ്ഡീവത്തിന്റെ ഞാണ്, ഭീമസേനന്റെ കമ്മല്, പാഞ്ചാലിയുടെ മൂക്കുത്തി എന്നിങ്ങനെ വിപുലമായ തലത്തിലേക്ക് വളര്ന്നു. മുഹമ്മദ് നബിയുടെ തിരുകേശം സമീപകാലത്ത് കേരളത്തില് എത്തുകയുണ്ടായി. ആട്, തേക്ക്, മാഞ്ചിയത്തില് തുടങ്ങി, കുബേര് കുഞ്ചി, നാഗമാണിക്യം, ലക്ഷ്മിയന്ത്രം, ധനാകര്ഷണ യന്ത്രം എന്നിങ്ങനെ മനുഷ്യന്റെ യുക്തിയുടെ സകല സീമകളെയും അതിലംഘിച്ച തട്ടിപ്പുകളില് ഏറ്റവും പുതിയ അവതാരമാണ് പുരാവസ്തുക്കള്. ടിപ്പുവിന്റെ സിംഹാസനത്തില് ഞെളിഞ്ഞിരുന്നവരില് സിനിമാ സാംസ്കാരിക മേഖലയിലെ പ്രമുഖര് മാത്രമല്ല, പൊലീസ് ഉദ്യോഗസ്ഥര് വരെയുണ്ട്. ചേര്ത്തലയില് നിര്മിച്ച ഈ സിംഹാസനം ടിപ്പുവിന്റെ യഥാര്ഥ സിംഹാസനമാണെന്ന് എങ്ങനെ വിശ്വസിച്ചു എന്നതാണ് അത്ഭുതം. ടിപ്പുവിന്റെ പതനത്തിനുശേഷം യുദ്ധമുതലുകള് വീതിക്കാന് ചുമതലപ്പെടുത്തിയ പ്രൈസ് കമ്മിറ്റിക്കാര് അതിസുന്ദരമായ ഈ അമൂല്യ കലാവസ്തു വെട്ടിമുറിച്ച് വീതംവച്ചു. സ്കൂള് തലത്തിലെ പാഠപുസ്തകങ്ങളില് ഉള്ക്കൊള്ളിച്ചിട്ടുള്ള ഈ ചരിത്രവസ്തുത പോലും സിംഹാസനത്തിലേറിയവര്ക്ക് ഓര്മയില്ല എന്നത് കഷ്ടംതന്നെ. യേശുവിനെ ഒറ്റുകൊടുത്ത് യൂദാസ് സമ്ബാദിച്ച വെള്ളിക്കാശ്, കല് ഭരണി, ബുദ്ധന്റെ കാലത്തെ നാണയങ്ങള് എന്നിങ്ങനെ കേരളത്തില് നിര്മിച്ച പുരാവസ്തുക്കളുടെ വന്ശേഖരമാണ് മോന്സണ് എന്ന പുരാവസ്തു തട്ടിപ്പുകാരന്റെ ശേഖരത്തിലുള്ളത്. സാങ്കേതിക വിദ്യയിലുണ്ടായ അഭൂതപൂര്വമായ വളര്ച്ച ഏത് കാലഘട്ടത്തിലെയും പുരാവസ്തുക്കള് തനിമ ചോരാതെ പുനര്നിര്മിക്കാന് നമ്മെ പ്രാപ്തരാക്കിയിട്ടുണ്ട്. സിനിമകള്ക്ക് സെറ്റ് ഇടുന്നവര് പഴയനഗരങ്ങളും കൊട്ടാരങ്ങളും ആടയാഭരണങ്ങളും ഉപകരണങ്ങളുമെല്ലാം അസ്സലിനെ വെല്ലുന്ന രൂപത്തില് നിര്മിക്കാറുണ്ടല്ലോ. നമ്മുടെ പ്രാദേശിക കലാകാരന്മാര് ഇക്കാര്യത്തില് ഒട്ടും പിന്നിലല്ല. പക്ഷേ, ഇപ്രകാരം കൃത്രിമമായി സൃഷ്ടിച്ചെടുക്കുന്ന പുരാവസ്തുക്കള് ശരാശരി ചരിത്രബോധമുള്ളയാള്ക്ക് തിരിച്ചറിയാം. അറിവുള്ളവര്ക്കുപോലും അതിന് കഴിയുന്നില്ലെന്നു മാത്രമല്ല, തട്ടിപ്പുകാരുടെ വാചകക്കസര്ത്തില് വീണുപോകുകയും ചെയ്യുന്നു. സത്യാനന്തര ലോകത്തില് യുക്തിക്കു ഗ്രഹണം ബാധിച്ചിരിക്കുന്നുവെന്ന് സാരം. ഇന്ത്യയില് അക്കാദമിക ചരിത്രരചനയും ജനകീയ ചരിത്രവും തമ്മിലുള്ള വിടവ് അടിയന്തരമായി പരിഹരിക്കേണ്ട വിഷയമാണ്. ശാസ്ത്രീയമായ ചരിത്രബോധം വിദ്യാസമ്ബന്നരിലേക്കുപോലും സന്നിവേശിപ്പിക്കാന് സ്കൂള്കോളേജ് തലത്തിലെ ചരിത്രപഠനങ്ങള്ക്ക് കഴിഞ്ഞിട്ടില്ല. പുരാണവും ഐതിഹ്യവും കേട്ടുകേള്വിയുമെല്ലാം വിശ്വാസത്തില് പൊതിഞ്ഞ് അവതരിപ്പിക്കുമ്ബോള് കാലഗണനയും യുക്തിചിന്തയും ചരിത്രപരതയുമെല്ലാം മാറ്റിവച്ച് ചരിത്രസത്യമായി സ്വീകരിക്കുന്നത് ഈ സാഹചര്യത്തിലാണ്. ഹിന്ദുത്വശക്തികള് കൃത്രിമമായി സൃഷ്ടിച്ച ജനകീയവല്ക്കൃത ചരിത്രങ്ങള് popularized history യഥാര്ഥ ചരിത്രമായി ജനങ്ങള് സ്വീകരിച്ച പശ്ചാത്തലമാണ് അവര്ക്ക് തെരഞ്ഞെടുപ്പുവിജയം സമ്മാനിച്ചതെന്ന വസ്തുത മറക്കരുത്. പുരാവസ്തു കള്ളക്കടത്തുകാരും തട്ടിപ്പുകാരും ഈ സാഹചര്യത്തെ സാമ്ബത്തിക ലാഭത്തിനായി ഉപയോഗിക്കുന്നതിന്റെ ചിത്രമാണ് ഇപ്പോള് പുറത്തുവന്ന വിവാദം വെളിപ്പെടുത്തുന്നത്. രാഷ്ട്രീയത്തട്ടിപ്പിനും സാമ്ബത്തിക കുറ്റകൃത്യത്തിനും ചരിത്രത്തെയും പുരാവസ്തുക്കളെയും ഉപയോഗപ്പെടുത്തുന്നു. സഹസ്രാബ്ദങ്ങളുടെ ഇടമുറിയാത്ത ചരിത്രാനുഭവമുള്ള ഭാരതത്തില് ശാസ്ത്രീയചരിത്രവും ചരിത്രബോധവും ജനകീയവല്ക്കരിച്ചില്ലെങ്കില് ഗുരുതരമായ രാഷ്ട്രീയ, സാമ്ബത്തിക പ്രത്യാഘാതങ്ങള് ഉണ്ടാകുമെന്ന സൂചനയാണ് മെയ്ഡ് ഇന് കേരള പുരാവസ്തുക്കളും അവയുടെ വ്യാപാരത്തട്ടിപ്പും നല്കുന്നത്.കണ്ണൂര് സര്വകലാശാല പരീക്ഷാ കണ്ട്രോളറാണ് ലേഖകന്